पुलिस के मुताबिक़ शनिवार की दोपहर मुंबई के पोवई इलाक़े में दो मोटर साईकिल पर सवार चार लोगों ने ज्योतिर्मय डे पर गोलियां चलाई.मुंबई पुलिस में क़ानून व्यवस्था के संयुक्त आयुक्त रजनीश सेठ ने बताया कि हादसा पोवई के हीरानंदानी इलाक़े में ज्योतिर्मय डे के घर के पास ही हुआ.उन्हें तत्काल अस्पताल ले जाया गया, लेकिन रास्ते में ही उनकी मौत हो गई.गोली चलाने वाले लोग वहां से भागने में कामयाब हो गए.पुलिस के अनुसार हत्या की वजह अभी साफ़ नहीं हो पाई है और इसके पिछे किस गिरोह का हाथ है इस बारे में अभी कुछ भी कहना मुश्किल है.अतिरिक्त पुलिस आयुक्त विश्वास नागरे ने पत्रकारों से बात करते हुए कहा कि पुलिस अपराधियों को पकड़ने के लिए पूरी कोशिश कर रही है.ज्योतिर्मय डे 'मिड डे' के इंवेस्टिगेटिंग एडिटर थे और  अंडरवर्ल्ड से जुड़ी ख़बरों को कवर करते थे.उन्होंने अंडरवर्ल्ड पर दो किताबें भी लिखी थीं.लेकिन मिड डे के ग्रुप एडिटर सचिन कालबाग का कहना है कि हत्या की वजह के बारे में कुछ भी अनुमान लगाना ग़लत होगा.